L-UE trid tnaqqas l-inċidenti fatali u l-korrimenti serji fit-toroq billi tiżgura li t-toroq, il-mini u l-pontijiet ikunu ddisinjati u miżmuma aħjar. Fid-dawl ta' dan, il-Kunsill illum adotta regoli riveduti li jistabbilixxu approċċ aktar sistematiku għal infrastruttura tat-toroq aktar sikura . Ir-riforma hija parti mill-isforzi tal-UE biex tilħaq l-objettivi strateġiċi tagħha li sal-2020 tnaqqas bin-nofs l-għadd ta' mwiet fit-toroq, meta mqabbel mal-2010, u li tqarreb lejn żero fatalitajiet sal-2050. twessa' l-kamp ta' applikazzjoni tar-regoli attwali għall-awtostradi u t-toroq primarji oħra lil hinn min-netwerk trans-Ewropew tat-trasport (TEN-T). L-istatistika tissuġġerixxi li dan ser jgħin biex l-infrastruttura tat-toroq issir aktar sikura b'mod sinifikanti fl-UE kollha. Ir-regoli ser ikunu jgħoddu wkoll għat-toroq barra miż-żoni urbani li jinbnew bl-użu ta' fondi tal-UE. L-istati membri ser ikunu meħtieġa jwettqu valutazzjoni tas-sikurezza tat-toroq fin-netwerk kollu mill-inqas kull ħames snin. Il-valutazzjoni tan-netwerk kollu tipprovdi stampa tan-netwerk kollu tat-toroq koperti mid-direttiva, u hija użata biex jiġi evalwat ir-riskju ta' inċidenti. L-awtoritajiet ser jużaw ir-riżultati biex iwettqu spezzjonijiet aktar iffukati tas-sikurezza fit-toroq jew jieħdu azzjoni ta' rimedju diretta. L-ewwel valutazzjonijiet tas-sikurezza tat-toroq fin-netwerk kollu huma mistennija sa mhux aktar tard mill-2024. Ser isir obbligatorju li, fil-proċeduri tal-ġestjoni tas-sikurezza fit-toroq, jitqiesu b'mod sistematiku min ikun miexi, iċ-ċiklisti u utenti vulnerabbli oħra tat-toroq . Dawn l-utenti tat-toroq ammontaw għal kważi nofs l-inċidenti fatali fit-toroq tal-UE fl-2017. Il-proċedura u l-passi li jmiss Il-votazzjoni tal-lum fil-Kunsill tikkonkludi l-proċedura leġislattiva. Intlaħaq ftehim proviżorju bejn il-presidenza Rumena u l-Parlament Ewropew fil-21 ta' Frar 2019. Id-direttiva issa ser tiġi ppubblikata fil-Ġurnal Uffiċjali tal-UE. Ser tidħol fis-seħħ 20 jum wara l-pubblikazzjoni. L-istati membri mbagħad ser ikollhom sentejn żmien biex jadottaw id-dispożizzjonijiet nazzjonali biex id-direttiva titqiegħed fil-prattika. Direttiva li temenda d-direttiva dwar il-ġestjoni tas-sikurezza fl-infrastruttura tat-toroq (test sħiħ) Ara l-paġna tal-laqgħa